作者:呂渭老
標題:沁園春
內容:復把元宵，等閒過了，算來告誰。整二年三歲，尊前笑處，知他陪了，多少歌詩。豈信如今，不成些事，還是無聊空皺眉。爭知道，冤家誤我，日許多時。心兒。轉更痴迷。又疑道、清明得共伊。但自家晚夜，多方遣免，不須煩惱，雨月為期。用破身心，博些歡愛，有後不成人便知。從來是，這風流伴侶，有分雙飛。